b"\n_START_ARTICLE_\nDermot Morgan\n_START_SECTION_\nTidlig karriere\n_START_PARAGRAPH_\nMorgan ble f\xc3\xb8dt i Dublin, og fikk h\xc3\xb8yere utdannelse ved University College Dublin. Etter endt utdanning arbeidet han noen \xc3\xa5r som l\xc3\xa6rer p\xc3\xa5 den prestisjetunge skolen St. Michael's College. _NEWLINE_Mellom 1979 og 1984 var han med i teamet bak RT\xc3\x89s serie The Live Mike. Han spilte en rekke roller i sketsjer mellom hovedsegmentene, blant annet Father Trendy, en slesk prest som desperat pr\xc3\xb8vde \xc3\xa5 v\xc3\xa6re hipp, og en sneversynt GAA-fan som skjelte ut alt og alle. Han ble sv\xc3\xa6rt popul\xc3\xa6r, og sluttet som l\xc3\xa6rer for \xc3\xa5 bli komiker p\xc3\xa5 heltid.\n_START_SECTION_\nKenny Live\n_START_PARAGRAPH_\nSamarbeidet med RT\xc3\x89 ble etterhvert vanskelig, ettersom selskapet ikke klarte \xc3\xa5 finne et bruksomr\xc3\xa5de for det de ans\xc3\xa5 for \xc3\xa5 v\xc3\xa6re et enormt men udisiplinert talent. Det ble laget flere pilotepisoder, men ingen ble sendt. Morgan mente at RT\xc3\x89 var for konservativ til \xc3\xa5 takle hans avantgarde-humor. _NEWLINE_Mot slutten av 1980-\xc3\xa5rene var han tilbake p\xc3\xa5 skjermen, i b\xc3\xa5de sine gamle roller og noen nye, p\xc3\xa5 Kenny Lice, Pat Kennys talkshow. Etter negative tilbakemeldinger p\xc3\xa5 programmets struktur ble komediebiten etter en stund kuttet ut da man la om formatet.\n_START_SECTION_\nMr. Eastwood\n_START_PARAGRAPH_\nI 1986 gav Morgan ut en komediesingel, Thank You Very Much, Mr. Eastwood. Innholdet var en parodi p\xc3\xa5 de voldsomme takketalene den irske bokseren Barry McGuigan holdt til sin manager; Morgan parodierte McGuigan, Ronald Reagan, Bob Geldof og Johannes Paul II som fremsa denne typen taler.\n_START_SECTION_\nScrap Saturday\n_START_PARAGRAPH_\nP\xc3\xa5 slutten av 1980-\xc3\xa5rene fikk Morgan p\xc3\xa5 nytt suksess, gjennom radioprogrammet Scrap Saturday hvor han sammen med Gerald Stembridge og Pauline McLynn gjorde narr av irsk politikk, forretningsliv og media. S\xc3\xa6rlig popul\xc3\xa6re ble de for sin tolkning av forholdet mellom taoiseach Charles J. Haughey og hans pressesekret\xc3\xa6r P.J. Mara. _NEWLINE_Morgan gjorde ogs\xc3\xa5 narr av Haugheys tendens til \xc3\xa5 hevde at han hadde familieforbindelser p\xc3\xa5 stedet praktisk talt overalt hvor han reiste i Irland. I Morgans versjon reiste Haughey rundt i verden, og fortalte P.J. Mara om sine fettere Fran\xc3\xa7ois Haughey i Frankrike, Helmut Haughey i Tyskland, Yassar Haughey i Palestina, Yitzal Haughey i Israel og s\xc3\xa5 videre. De tok ogs\xc3\xa5 for seg Haugheys politiske motstander, Michael Noonan fra Fine Gael, som ble parodiert som en disk jockey fra Limerick med artistnavnet \xc2\xabMorning Noon'an Night\xc2\xbb. _NEWLINE_I begynnelsen av 1990-\xc3\xa5rene ble programmet kansellert, til store protestert. Morgan kalte RT\xc3\x89s avgj\xc3\xb8relse som \xc3\xa5 kansellere for \xc2\xabet skaml\xc3\xb8st uttrykk for kringkastingsfeighet og politisk underdanighet\xc2\xbb. En talsmann fra RT\xc3\x89 ble i forbindelse med dette kjent for \xc3\xa5 komme med svaret \xc2\xabprogrammet blir ikke nedlagt, det blir bare ikke videref\xc3\xb8rt\xc2\xbb.\n_START_SECTION_\nFather Ted\n_START_PARAGRAPH_\nMorgans store gjennombrudd internasjonalt kom gjennom Father Ted. Serien ble laget i tre sesonger fra 1995, med totalt 24 episoder p\xc3\xa5 25 minutter og en juleepisode p\xc3\xa5 50 minutter. Den ble skrevet av Arthur Mathews og Graham Linehan, og produsert av Channel 4. Forfatterne valgte selv ut Morgan som hovedrolleinnehaver. _NEWLINE_Serien handler om tre mislykkede prester som er sendt i indre eksil p\xc3\xa5 den forbl\xc3\xa5ste \xc3\xb8ya Craggy Island. Morgan spilte Ted Crilly, som hadde havnet der p\xc3\xa5 grunn av \xc3\xb8konomiske misligheter, Ardal O'Hanlon spilte Dougal McGuire som var der for sin uendelige d\xc3\xa5rskap, og Frank Kelly spilte den vellystige og alkoholiserte Jack Hackett. Med seg hadde de ogs\xc3\xa5 Morgans tidligere samarbeidspartner, Pauline McLynn, som spilte den hysteriske hushjelpen Mrs. Doyle. _NEWLINE_Morgan vant i 1996 en BAFTA-pris for beste mannlige skuespiller, mens McLynn fikk prisen for beste kvinnelige skuespiller og serien fikk en for beste komedie.\n_START_SECTION_\nMorgans plutselige bortgang\n_START_PARAGRAPH_\nDa innspillingen av tredje sesong av Father Ted var ferdig annonserte Morgan at det ikke ville bli laget flere sesonger. Han arbeidet da p\xc3\xa5 en ny serie om to pensjonerte fotballspillere som delte leilighet. Men bare et d\xc3\xb8gn etter at siste episode av Father Ted var innspilt fikk han et kraftig hjerteinfarkt mens han holdt et middagsselskap i sitt hjem, og livet stod ikke til \xc3\xa5 redde. _NEWLINE_Frank Kelly sa om sin kollega: \xc2\xabDermot hadde et sinn som kvikks\xc3\xb8lv. Jeg tror han var en slags komisk meteor. Han brant seg ut\xc2\xbb. Hans familie, venner og kolleger kommenterte ogs\xc3\xa5 p\xc3\xa5 den bitre ironien i at han etter tyve \xc3\xa5rs slit, med mye motgang, endelig hadde oppn\xc3\xa5dd den \xc3\xb8konomiske og kunstneriske frihet han hadde \xc3\xb8nsket, for s\xc3\xa5 \xc3\xa5 br\xc3\xa5tt bli revet bort. RT\xc3\x89, som hadde et vanskelig samarbeidsforhold med Morgan, har etter hans d\xc3\xb8d sendt b\xc3\xa5de Father Ted og Scrap Saturday i reprise en rekke ganger. _NEWLINE_Han ble 45 \xc3\xa5r gammel, og etterlot seg sin samboer og deres unge s\xc3\xb8nn, samt to s\xc3\xb8nner fra et tidligere ekteskap. Ved rekviemmessen i Dublin m\xc3\xb8tte blant annet president Mary McAleese og hennes forgjenger Mary Robinson samt mange andre irske politikere og kirkeledere opp. Mange av dem hadde v\xc3\xa6rt offer for Morgans satire p\xc3\xa5 l\xc3\xb8rdag morgen. _NEWLINE_Han ble kremert p\xc3\xa5 Glasnevin gravlunds krematorium, men ble gravlagt p\xc3\xa5 Deansgrange gravlund. \xc3\x85rsaken til at man brukte krematoriet p\xc3\xa5 Glasnevin er at denne gravlunden regnes som Irlands \xc3\xa6resgravlund; selv om hans urne ble satt ned p\xc3\xa5 et annet regnes han med blant de som er stedt til hvile der._NEWLINE_I 1998 gav hans tre s\xc3\xb8nner ut en bok om ham, som til \xc3\xa6re for fader Trendy og father Ted fikk den religi\xc3\xb8st klingende tittelen Our Father."